KIRJALLINEN KYSYMYS P-1973/03

esittäjä(t): Anna Karamanou (PSE) komissiolle

(5. kesäkuuta 2003)

Aihe: Romanien oikeuksien loukkaaminen FYROMissa

Maailman lääkärit -järjestön ilmoituksen mukaan tällä hetkellä loukataan räikeästi noin 600 romanin (heidän joukossaan on myös 270 lasta, 10 raskaana olevaa naista ja monia vanhuksia) ihmisoikeuksia Kreikan ja FYROMin rajalla, lähellä Medzitlian rajanylityspaikkaa. Pakolaiset asuvat ulkosalla ilman telttoja tai mitään muutakaan suojaa auringolta ja sateelta, ilman perushygienian edellyttämiä varusteita, viime maaliskuusta alkaen, jolloin YK:n pakolaisvaltuutettu ja FYROMin työministeriö julistivat heidän leirinsä kielletyksi ja lakkasivat toimittamasta heille elintarvikkeita, vettä ja sähköä. Toukokuun 22. päivänä FYROMin turvallisuusjoukot turvautuivat väkivaltaan viedäkseen pakolaiset heidät kauemmaksi rajalta, vaikka romaneilla ei ole matkustusasiakirjoja ja he ovat täysin riippuvaisia viranomaisista.

Mitä komissio aikoo tehdä EU:n ja FYROMin välisen assosiaatiosopimuksen puitteissa, jotta ihmisoikeuksia kunnioitettaisiin ja Medzitlian romaneille tarjottaisiin jälleen ihmisarvoiset elinolot?

António Vitorinon komission puolesta antama vastaus

(3. heinäkuuta 2003)

Komissio seuraa tiiviisti tilanteen kehittymistä entisen Jugoslavian tasavallan Makedonian ja Kreikan välisellä rajalla, missä yli 600 romania on kokoontunut lähelle Medzitlijan raja-asemaa. Komissio saa tietoja mm. Skopjessa toimivan lähetystönsä kautta. Lähetystö mm. otti vastaan kolme romanien edustajaa 30. toukokuuta 2003, ja lähetystön henkilökunta on käynyt tutustumassa tilanteeseen rajalla.

Tuoreimpien tietojen mukaan romanit saavat humanitaarista apua perustarpeidensa tyydyttämiseksi, eli heille toimitetaan elintarvikkeita, minkä lisäksi huolehditaan hygieniasta ja terveydenhuollosta. Humanitaarista apua antavat YK:n pakolaisasiain päävaltuutettu (UNHCR), Kansainvälinen siirtolaisjärjestö (IOM) sekä useat valtiosta riippumattomat järjestöt (mm. Makedonian Punainen Risti, Punaisen Ristin ja Punaisen Puolikuun yhdistysten kansainvälinen liitto (IFCR)/Punaisen Ristin kansainvälinen komitea (ICRC), Sveitsin Punainen Risti (CRS), Caritas, Cooperazione Italiana jne.).

Myös kansainvälinen yhteisö (YK:n väliaikaisen hallinnon operaatio Kosovossa (UNMIK), EU, Euroopan turvallisuus- ja yhteistyöjärjestö (ETYJ), Euroopan neuvosto, UNHCR, IOM ym.) on tietoinen ongelmasta ja pyrkii auttamaan entisen Jugoslavian tasavallan Makedonian hallitusta ja asianomaisia henkilöitä löytämään tilanteeseen ratkaisun. Rajalla oleskelevat romanit ovat osa ryhmää, joka pakeni Kosovosta vuonna 1999 ja joka on sittemmin saanut entisestä Jugoslavian tasavallasta Makedoniasta tilapäistä suojelua. Oikeus suojeluun on uusittava kuuden kuukauden välein ja takaa romaneille vain niukat sosiaaliset oikeudet. Ryhmä on oleskellut lähinnä vuonna 1999 avatussa Suto Orizarin vastaanottokeskuksessa, jonka UNHCR sulki huhtikuussa 2003 sen huonokuntoisuuden vuoksi. Heikoimmassa asemassa oleville ryhmän jäsenille (noin 150 henkeä) tarjottiin mahdollisuutta siirtyä toiseen romanien vastaanottokeskukseen Katlanavoon ja muille ehdotettiin siirtymistä yksityismajoitukseen ja perustoimeentuloturvaa. Ryhmä ei kuitenkaan hyväksynyt näitä vaihtoehtoja vaan päätti protestoida elinolojaan vastaan edellä mainitulla raja-asemalla (ja vaatia pääsyä Euroopan unionin jäsenvaltioihin).

Komissio on alusta alkaen ollut sitä mieltä, että näiden jo neljä vuotta entisessä Jugoslavian tasavallassa Makedoniassa oleskelleiden henkilöiden oleskeluoikeuksia ja sosiaalisia oikeuksia olisi parannettava. Se onkin tukenut yhdessä YK:n pakolaisasiain päävaltuutetun kanssa maan turvapaikkalain uudistusta, jonka on määrä tulla voimaan syyskuussa 2003. Uudessa laissa säädetään oikeudenmukaisesta turvapaikkamenettelystä, turvapaikanhakijoiden vastaanotto-olosuhteiden parantamisesta, palauttamiskiellon periaatteen noudattamisesta ja kotouttamistoimenpiteistä niiden henkilöiden osalta, joille myönnetään suojelua. Komissio panee tyytyväisenä merkille, että entisen Jugoslavian tasavallan Makedonian hallitus on valmis aikaistamaan lain täytäntöönpanoa rajalla oleskelevien romanien osalta. Tämän ansiosta he voivat mm. jättää turvapaikkahakemuksen, ja hakemusten käsittely voidaan aloittaa.

Kansallisen CARDS-ohjelman yhteydessä on laadittu kahden miljoonan euron arvoinen hanke, jonka tarkoituksena on auttaa entisen Jugoslavian tasavallan Makedonian hallitusta turvapaikkalainsäädännön uudistamisessa ja käynnistää turvapaikka-, maahanmuutto- ja viisumiasioita koskeva kansallinen toimintaohjelma sekä siihen liittyvä koulutusohjelma. Vuonna 2003 käytetään miljoona euroa vuoden 2002 ohjelman perusteella käynnistettyjen toimenpiteiden jatkamiseen. Euroopan jälleenrakennusvirasto tarkastelee mahdollisuuksia jatkaa ohjelman toteuttamista ja määritellä sen sisältö täsmällisemmin.

Tätä varten komissio allekirjoitti EU:n lähetystöjen päälliköiden Skopjessa 3. kesäkuuta 2003 antaman julistuksen, jossa nämä ilmaisivat olevansa erittäin huolissaan Kosovon romanien Medzitlijassa toteuttamista toimista tilanteensa parantamiseksi ja kehottivat romaneita hyväksymään entisen Jugoslavian tasavallan Makedonian hallituksen tarjouksen ja vetäytymään pois raja-alueelta takaisin Skopjeen.

Komissio myös tukee edelleen kansainvälisen yhteisön toimia, joiden tarkoituksena on luoda Kosovoon sellaiset olosuhteet, että sieltä vuonna 1999 siirtymään joutuneet henkilöt, myös romanit, voisivat palata vapaaehtoisesti takaisin kotiseudulleen.